
AVIZ

asupra Propunerii legislative pentru modificarea şi completarea Legii cetăţeniei române nr.21/1991
         În conformitate cu prevederile art.95 din Regulamentul Camerei Deputaţilor, Comisia pentru comunităţile de români din afara graniţelor ţării a fost sesizată spre dezbatere şi avizare cu Propunerea legislativă pentru modificarea şi completarea Legii cetăţeniei române nr.21/1991, trimisă prin adresa Plx 220/2014 din 23 aprilie 2014, înregistrat cu numărul 4c-18/211din 23 aprilie 2014. 
        Conform dispoziţiilor art.75 alin.(1) şi (3) din Constituţia României, republicată,  Camera Deputaţilor este Cameră decizională.

       Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia pentru comunităţile de români 
din afara graniţelor ţării a dezbătut Propunerea legislativă menţionată mai sus, în şedinţa din 23 aprilie 2014.

      Propunerea legislativă are ca obiect de reglementare modificarea art.8 alin.(2) lit.d din Legea cetăţeniei române nr.21/1991, republicată, cu modificările şi completările ulterioare, în sensul prevederii posibilităţii reducerii termenelor prevăzute la art.8 alin.(1) lit.a) în situaţia în care solicitantul cetăţeniei române a investit în România sume care depăşesc 200.000 de euro pentru achiziţia de bunuri imobile.
       Membrii comisiei au examinat propunerea legislativă supusă avizării, expunerea de motive şi avizul favorabil cu observaţii şi propuneri al Consiliului Legislativ trimis cu adresa nr.1533/ din 20 decembrie 2013, precum şi punctul de vedere al Guvernului care nu susţine adoptarea acestei iniţiative legislative.
În urma dezbaterilor, s-a hotărât, cu majoritate de voturi (2 împotrivă), avizarea favorabilă a propunerii legislative. 
În raport cu obiectul şi conţinutul reglementării, proiectul de lege face parte din categoria legilor organice.

